КОМИ РЕСПУБЛИКАЛӦН ОЛАНПАС

**"Торъя категория гражданалы пособиеяс индӧмкӧд да мынтӧмкӧд йитчӧм ӧткымын юалӧм йылысь" Коми Республикаса Оланпасӧ вежсьӧмъяс пыртӧм йылысь**

# Примитӧма Коми Республикаса

# Каналан Сӧветӧн 2018 вося рака тӧлысь 22 лунӧ

**1 статья.** Пыртны "Торъя категория гражданалы пособиеяс индӧмкӧд да мынтӧмкӧд йитчӧм ӧткымын юалӧм йылысь" Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2013, 37 №, 693 ст.) татшӧм вежсьӧмъяс:

1. Оланпас нимсӧ гижны тадзи:

**"Коми Республика мутасын торъя категория гражданалы канму пособиеяс да быдтӧлысся мынтӧмъяс йылысь федеральнӧй оланпасъяс збыльмӧдӧм йылысь".**

2. Содтыны татшӧм вежӧртаса 11 статья:

"**11 статья**

1. "Челядя семьяяслы быдтӧлысся мынтӧмъяс йылысь" Федеральнӧй оланпас серти Коми Республикаса Веськӧдлан котырлӧн уджмогъясӧ пырӧны федеральнӧй сьӧмкудйысь субвенцияяс тшӧт весьтӧ Россия Федерацияӧн сетӧм уджмогъяс медводдза кага чужӧмкӧд (кагаӧс пи (ныв) пыдди босьтӧмкӧд) йитӧдын быдтӧлысся мынтӧм индӧм да збыльмӧдӧм серти.

2. Коми Республикаса Веськӧдлан котырлысь уджмогъяссӧ, кутшӧмъясӧс индӧма тайӧ статьялӧн 1 юкӧнын, збыльмӧдӧны Коми Республикаса канму учреждениеяс – олысьясӧс социальнӧя доръян юкӧнын канму могмӧсъяс сетан шӧринъяс.".

**2 статья.** Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм бӧрын да паськалӧ 2018 вося тӧвшӧр тӧлысь 1 лунсянь артмӧм инӧда йитӧдъяс вылӧ.

Коми Республикаса Юралысь С.А. Гапликов

Сыктывкар

2018 вося косму тӧлысь 3 лун

19-РЗ №